**Šiciem un Gudramovičam/Kalniņam TOP6, Aparjodei TOP10 Lillehammerē**

Ar dāmu un divnieku ekipāžu sacensībām sestdien Lillehammerē, Norvēģijā aizvadīta 8. Viessmann Pasaules kausa posma pirmā sacensību diena. Starp dāmām Kendijai Aparjodei 10. vieta, bet divnieku ekipāžu konkurencē 4. un 5. vieta attiecīgi Andris un Jurim Šiciem un Oskaram Gudramovičam/Pēterim Kalniņam.

Dāmu konkurencē labāko rezultātu karjerā uzrādīja Kendija Aparjode, finišējot 10. vietā. Jaunā sportiste abos braucienos uzrādīja 12. labāko laiku, divu braucienu summā uzvarētājai amerikānietei Summerai Bričerei piekāpjoties par 0.567 sekundēm. Sudrabs Viessmann Pasaules kausa kopvērtējuma līderei vācietei Natālijai Geisenbergerei, bet bronza viņas tautietei Jūlijai Taubicai.

Ullai Zirnei pirmajā braucienā 16. labākais laiks, taču otrajā braucienā uzrādītais septītais rezultāts ļāva summā pacelties uz 13.vietu. Arī Elīzai Caucei pirmais brauciens neveiksmīgs, ierindojoties 17. vietā, taču otrajā braucienā astotais labākais laiks un summā 15. vieta.

Starp divnieku ekipāžām pirmoreiz šosezon labāko sešiniekā abas Latvijas vadošās ekipāžas – 4. vieta Andrim un Jurim Šiciem, bet 5. vietā Oskars Gudramovičs/Pēteris Kalniņš. Andrim un Jurim Šiciem abos braucienos ceturtais labākais laiks, finišējot divas sekundes desmitdaļas aiz goda pjedestāla, savukārt uzvarētājiem vāciešiem Toni Egertam/Sašam Benekenam brāļi Šici piekāpās par 0.720 sekundēm. Oskaram Gudramovičam/Pēterim Kalniņam pirmajā braucienā 5. vieta, ko izdevās noturēt arī pēc otrajā braucienā uzrādītā astotā labākā rezultāta. Sudrabs austriešiem Peteram Penzam/Georgam Fišleram, bet bronza vēl vienai vācu ekipāžai Tobiasam Vendlam/Tobiasam Arltam.

Sacensības tiešraidē “Lattelecom” televīzijā, kanālā “Best4Sport TV” turpināsies svētdien, 21. janvārī, kad no 10:10 līdz 15:45 starts vīriem un sprinta sacensībām.